Diari Oficial de la Generalitat Valenciana


Sumari del DOGV 9808, del 13-03-2024 (2024/1943)

RESOLUCIÓ de 7 de desembre de 2023, de la presidenta de l'Institut Valencià de Competitivitat Empresarial (IVACE), per la qual s'instrumenta la concessió de subvenció nominativa a la Federació Empresarial Metal·lúrgica Valenciana (FEMEVAL) per a l'organització, en 2023, del curs «Transformació digital de la indústria metal·lomecànica».
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9808

Data del DOGV
:   13-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1943


Data del document
:   07-12-2023

Organisme emissor
:   Institut Valencià de Competitivitat Empresarial

Tipus de document
:   Resolució

Descriptors 

:   * Institut Valencià de Competitivitat Empresarial

RESOLUCIÓ de 7 de desembre de 2023, de la presidenta de l'Institut Valencià de Competitivitat Empresarial (IVACE), per la qual s'instrumenta la concessió de subvenció nominativa a la Federació Empresarial Metal·lúrgica Valenciana (FEMEVAL) per a l'organització, en 2023, del curs «Transformació digital de la indústria metal·lomecànica». [2024/1943]  
Primer. L'article 22 de la Llei 38/2003, de 17 de novembre, general de subvencions, disposa, en el seu apartat 2.a, la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'estes subvencions. De conformitat amb este article, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recull en el seu article 168 la previsió de concessió directa d'aquelles subvencions previstes nominativament en la Llei de pressupostos de la Generalitat.  
  
Segon. L'Institut Valencià de Competitivitat Empresarial (IVACE), entitat de dret públic adscrita a la Conselleria d'Innovació, Indústria, Comerç i Turisme, té a càrrec seu la gestió de la política industrial de la Generalitat i el suport a les empreses en matèria d'innovació per a la competitivitat i modernització de les petites i mitjanes empreses i àrees industrials, emprenedoria, internacionalització i captació d'inversió, disseny i desenvolupament de mesures de finançament del sector privat que no afecte el marc d'actuació atribuït a altres organismes, així com la seguretat industrial de productes i instal·lacions industrials, la metrologia, vehicles i empreses i el foment de l'estalvi, l'eficiència energètica i les fonts d'energia renovables, i la gestió de la política energètica de la Generalitat.   
  
Dins d'este marc, és objectiu fonamental de l'Institut promoure i estimular la competitivitat empresarial, el desenvolupament sostenible i l'adaptació de les empreses de la Comunitat Valenciana a les exigències del mercat, facilitant les actuacions d'R+D+I empresarial, i entre estes la digitalització de les pimes, així com potenciar la reorganització, reconversió i modernització de les petites i mitjanes empreses, i impulsar-ne la creació i implantació parant particular atenció al desenvolupament tecnològic, la innovació, la internacionalització i la comercialització.  
Tercer. La Federació Empresarial Metal·lúrgica Valenciana (FEMEVAL), d'acord amb els seus estatuts, es constituïx com una organització d'empresàries i empresaris, sense ànim de lucre, tenint entre les seues funcions la prestació de servicis d'informació, formació, assessorament, assistència tècnica i gestió de projectes per al desenvolupament dels sectors i de les empreses membre, amb especial atenció a la sostenibilitat, en particular al medi ambient, la protecció de la biodiversitat, l'economia circular, l'eficiència energètica i la mobilitat, així com a la investigació, el desenvolupament i la innovació (R+D+I), les noves tecnologies i la transformació digital, la qualitat, la prevenció de riscos laborals i la seguretat industrial, l'organització i gestió empresarial, així com la cura i el desenvolupament dels recursos humans.  
  
Quart. Tant l'IVACE com la Federació Empresarial Metal·lúrgica Valenciana (FEMEVAL) coincidixen en la importància d'impulsar la celebració del curs «Transformació digital de la indústria metal·lomecànica», en què es presenten les novetats més importants en la fabricació avançada, els sistemes d'informació industrial, la innovació oberta i els sistemes electrònics i d'automatització.  
Quint. En el pressupost de l'IVACE per a 2023, aprovat per la Llei 9/2022, de 30 de desembre, de pressupostos de la Generalitat per a l'exercici 2023, consta una línia nominativa a favor de la Federació Empresarial Metal·lúrgica Valenciana (FEMEVAL), de codi S9032000, per un import total de 650.000 euros, que té per descripció i finalitat donar suport a la creació d'infraestructures de formació i curs indústria 4.0.  
La línia de subvenció «S9032000 FEMEVAL» es troba inclosa en el Pla estratègic de subvencions de la Conselleria d'Economia Sostenible, Sectors Productius, Comerç i Treball i els seus organismes públics, per al període 2022-2024, dins de l'objectiu estratègic 5. Fomentar la innovació, la digitalització i l'R+D+I+T.  
Sext. Es donen els supòsits previs necessaris per a la firma de la present resolució, atés que ha resultat acreditat que la Federació Empresarial Metal·lúrgica Valenciana (FEMEVAL) es troba al corrent en les seues obligacions tributàries i de Seguretat Social, que no és deutora de l'IVACE per reintegrament de subvencions i no està incursa en la resta de prohibicions per a obtindre la condició de beneficiària de subvencions públiques, de conformitat amb el que s'establix en l'article 13 de la Llei 38/2003, de 17 de novembre, general de subvencions i en l'article 1 del Reglament (UE) núm. 1407/2013 i les seues modificacions; així mateix, ha aportat a l'IVACE, amb caràcter previ a la firma de la present resolució, declaració responsable relativa a altres ajudes, subvencions, ingressos o recursos públics o privats obtinguts o sol·licitats per als mateixos costos subvencionables, i una declaració responsable referent a totes les altres ajudes de minimis rebudes d'esta o una altra administració durant l'exercici fiscal de la firma de la present resolució i els dos exercicis fiscals anteriors subjectes al Reglament (UE) núm. 1407/2013 o a altres reglaments de minimis.   
En atenció al que s'ha exposat, després d'aplicar el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat, dirigits a establir, concedir o modificar ajudes públiques, fent ús de les competències assignades en el Decret 4/2013, de 4 de gener, pel qual s'aprova el Reglament d'organització i funcionament de l'Institut Valencià de Competitivitat Empresarial (IVACE) i de conformitat amb el que es preveu en l'article 168.1.A de la Llei 1/2015, de 6 de febrer, resolc:  
  
1. Objecte  
La present resolució té per objecte regular la concessió d'una ajuda a la Federació Empresarial Metal·lúrgica Valenciana (FEMEVAL) per a l'organització del curs «Transformació digital de la indústria metal·lomecànica», durant l'exercici 2023, la qual cosa constituïx una concessió de subvenció en els termes previstos en l'article 22.2 de la Llei 38/2003, de 17 de novembre, general de subvencions. En execució de l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la subvenció es canalitzarà a través d'esta resolució, que servirà de base reguladora de la concessió.  
  
2. Entitat beneficiària  
L'entitat beneficiària de la subvenció és la Federació Empresarial Metal·lúrgica Valenciana (FEMEVAL).  
  
3. Activitat subvencionada  
El projecte objecte de subvenció consistix en l'organització del curs «Transformació digital de la indústria metal·lomecànica» durant l'exercici 2023.  
  
4. Costos subvencionables  
Per al desenvolupament d'esta activitat formativa que se subvenciona sota esta resolució, es consideren com a subvencionables les despeses que, a preu de mercat, estiguen directament relacionades amb la preparació, programació, difusió i amb l'execució i el desenvolupament del curs «Transformació digital de la indústria metal·lomecànica» l'any 2023, en concret les despeses i els imports màxims que es detallen:  
1. Docència: 19.491 euros.  
2. Llicències ferramenta tecnològica INNDUX: 4.500 euros.  
3. Disseny i confecció del material formatiu: 7.164 euros.  
4. Publicitat i difusió del curs: 2.215 euros.  
5. Ajuda suport plataforma formativa en línia: 3.630 euros.  
6. Gestió administrativa: fins a un 12 % de la despesa justificada acreditada amb costos reals i com a màxim 5.000 euros, que podran correspondre amb retribucions salarials i cost empresarial de Seguretat Social del personal de FEMEVAL vinculat al desenvolupament del curs en el desenvolupament de les següents funcions: informació als docents i alumnes, gestió de maquetació dels materials educatius, difusió dels continguts del curs i informació sobre la inscripció en premsa especialitzada i xarxes socials i gestió d'inscripcions i facturació.  
Les despeses que podran ser ateses a càrrec de la present resolució seran les relatives a les activitats previstes en este apartat sempre que hagen sigut generades en el període comprés entre l'1 de gener i el 31 de desembre 2023, que responguen de manera indubtable a la naturalesa de l'activitat subvencionada i que resulten estrictament necessàries. En cap cas el cost d'adquisició de les despeses subvencionables podrà superar el valor de mercat.  
De conformitat amb el que s'establix en l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic per als contractes menors, la beneficiària haurà de sol·licitar, com a mínim, tres ofertes de diferents proveïdors, amb caràcter previ a la contractació de la prestació del servici o lliurament del bé, llevat que, per les seues especials característiques, no hi haja en el mercat suficient nombre d'entitats que els realitzen, presten o subministren, o llevat que la despesa s'haja realitzat amb anterioritat a la firma de la present resolució.  
L'elecció entre les ofertes presentades, que s'han d'aportar en la justificació, s'ha de fer d'acord amb els criteris d'eficiència i economia, i ha de justificar-se expressament en una memòria l'elecció quan no recaiga en la proposta econòmica més avantatjosa.  
No serà subvencionable l'IVA satisfet per l'adquisició de béns o servicis, ni, en general, qualsevol impost pagat per la beneficiària, llevat que s'acredite documentalment que forma part del cost de l'activitat que es desenvoluparà i que no és susceptible de recuperació o compensació; en este cas, hauran d'acreditar l'exempció o la no deducció de l'IVA suportat en l'adquisició de béns i servicis.  
  
No es consideraran subvencionables els béns i els servicis adquirits o prestats per persones, entitats o empreses vinculades amb l'empresa beneficiària, entenent com a tals les que responguen a la definició de l'article 68.2 del Reglament de la Llei general de subvencions, aprovat pel Reial decret 887/2006, de 21 de juliol.  
Les factures que estiguen obligades a expedir i entregar les empreses proveïdores s'hauran d'atindre al que es disposa en el Reial decret 1619/2012, de 30 de novembre, pel qual s'aprova el Reglament que regula les obligacions de facturació, consignant, si és el cas, l'IVA repercutit.  
  
5. Aportació econòmica  
L'IVACE, a l'empara d'esta resolució, finançarà el 72 % de la despesa realitzada en el marc de la present resolució fins a un màxim de 30.000,00 euros, dins del crèdit consignat en el pressupost de l'IVACE per a 2023 en el seu capítol VII sobre transferències de capital, línia S9032000 FEMEVAL.  
Per la seua subjecció al règim de minimis, l'ajuda total de minimis que pot concedir-se a la Federació Empresarial Metal·lúrgica Valenciana (FEMEVAL), com a «única empresa», no pot ser superior a 200.000 euros durant qualsevol període de tres exercicis fiscals. A l'efecte de la present resolució, s'entendrà per «única empresa» la definició establida en l'apartat 2 de l'article 2 del Reglament (UE) núm. 1407/2013 i les seues modificacions.   
  
6. Òrgan gestor i instructor  
Correspondrà a l'Àrea d'Empreses i Associacions d'IVACE la gestió i control de la present ajuda, així com la comprovació de la realització de l'activitat subvencionada i el cost d'esta corresponent a l'exercici 2023. Es delega en la persona titular de l'Àrea d'Empreses i Associacions d'IVACE la resolució de les incidències prèvies a la verificació de la justificació de l'ajuda.  
  
7. Obligacions de la beneficiària  
Seran obligacions de la Federació Empresarial Metal·lúrgica Valenciana (FEMEVAL) les establides a continuació, i l'incompliment podrà donar lloc a la minoració o revocació, i, si és el cas, al reintegrament de l'ajuda percebuda i a l'exigència de l'interés de demora des del moment del pagament de la subvenció, en els termes previstos en la legislació sobre subvencions:  
a) El compliment dels requisits per a obtindre la condició de beneficiària que establix l'article 13 de la Llei 38/2003, de 17 de novembre, general de subvencions.   
b) Acreditar el compliment de les obligacions que establix la normativa sobre integració laboral de persones amb discapacitat, de conformitat amb l'article 5 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
c) Facilitar totes les dades i informació relacionades amb la resolució que requerisca l'IVACE, així com comunicar les incidències i variacions que es produïsquen.  
d) Respondre de la veracitat dels documents i les dades aportats.  
e) Que el logotip de l'IVACE aparega en tota la publicitat, la documentació i els suports que es realitzen en l'activitat formativa objecte de la present resolució.  
f) Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, haurà de subministrar a l'IVACE, amb un requeriment previ, tota la informació que siga necessària per al compliment per esta de les obligacions previstes en la Llei de transparència, en el termini de 15 dies hàbils des del requeriment.  
g) Realitzar el curs objecte del conveni i acreditar-ne la realització. L'acreditació de les despeses i inversions es farà mitjançant la presentació de la totalitat de justificants de despesa i pagament.  
h) Respectar la normativa mediambiental vigent, de manera que s'assegure el desenvolupament dels objectius del projecte subvencionat dins d'un marc de desenvolupament sostenible i del foment a la protecció i millora del medi ambient, tal com recull l'article 6 del Tractat de la Unió Europea.  
i) Disposar de llibres comptables i registres diligenciats i altres documents degudament auditats en els termes que exigisca la legislació mercantil, així com els estats comptables.  
j) Sotmetre's i prestar la seua col·laboració a les funcions de control financer que corresponen a la Intervenció General de la Generalitat en relació amb la present resolució.  
k) Comunicar a l'IVACE les ajudes, les subvencions, els ingressos o els recursos públics o privats que hagen obtingut o sol·licitat per als mateixos costos subvencionables.  
En qualsevol cas, la Federació Empresarial Metal·lúrgica Valenciana (FEMEVAL) es compromet a mantindre amb l'IVACE les reunions que, a parer d'esta entitat, resulten necessàries per al seguiment del desenvolupament de l'activitat subvencionada i la seua adequació a les condicions previstes en esta resolució.   
  
8. Justificació de la realització de les activitats  
1. Justificació de les despeses subvencionades per esta resolució, així com la presentació de la documentació complementària, que podrà realitzar-se fins al 6 de febrer de 2024.  
2. Justificació del compliment de les condicions imposades i de la consecució dels resultats previstos, que es realitzarà mitjançant la presentació d'un únic compte justificatiu subscrit per la Federació Empresarial Metal·lúrgica Valenciana (FEMEVAL), que haurà de contindre la següent documentació:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts, de la inscripció i participació d'alumnes en el curs i amb imatges de la publicitat i difusió del curs.  
  
b) Una memòria econòmica abreujada justificativa del cost de les activitats realitzades, que haurà de contindre:  
- Relació detallada de les despeses incorregudes, entre l'1 de gener i el 31 de desembre, per a la realització de l'activitat subvencionada, degudament agrupades per conceptes, amb identificació de l'empresa proveïdora i del document, el seu import (indicant l'import total excloent-ne l'IVA, l'import imputat a la subvenció excloent-ne l'IVA, l'IVA corresponent a la quantitat imputada a la subvenció i la suma total de l'import imputat més IVA) i la data d'emissió.  
- Si és el cas, una llista de les quantitats inicialment pressupostades i les desviacions produïdes.  
- A l'efecte de justificació:  
· Seran subvencionables les despeses incorregudes en la realització del projecte sempre que la data dels justificants de despesa es trobe compresa entre l'1 de gener i el 31 de desembre de 2023.  
· Es considerarà que la despesa subvencionada s'ha realitzat sempre que haja sigut pagada íntegrament (incloent-hi els seus impostos corresponents), a través d'entitat financera i amb anterioritat a la finalització del període de justificació.  
· Com a justificant de pagament, s'haurà d'aportar sempre l'orde de transferència, la còpia del xec bancari, etc., juntament amb el corresponent extracte del moviment bancari, amb la qual cosa s'establirà de manera inequívoca la traçabilitat d'este pagament.  
· Les factures presentades per a la justificació dels projectes hauran de complir el que es disposa pel Reial decret 1496/2003, de 28 de novembre, i altra normativa vigent.  
c) A més, l'entitat beneficiària haurà de presentar:  
- En cas que no autoritze per a l'obtenció de manera telemàtica a l'IVACE, certificació acreditativa que es troba al corrent en les seues obligacions tributàries i de Seguretat Social, llevat que continuen vigents les presentades amb anterioritat a la firma de la resolució per no haver transcorregut més de sis mesos des de l'expedició.  
- Declaració responsable de les ajudes rebudes per als mateixos costos subvencionables, amb indicació de l'import, la procedència i l'aplicació, a fi de comprovar que no se superen les intensitats o els imports màxims d'ajuda aplicables en cada cas.  
- Declaració responsable referent a altres ajudes de minimis rebudes d'esta o una altra administració (independentment dels costos subvencionables) durant l'exercici fiscal corresponent a la firma de la present resolució i els dos exercicis fiscals anteriors subjectes al Reglament (UE) núm. 1407/2013 (i les seues modificacions) o a altres reglaments de minimis, així com altres ajudes rebudes per les mateixes despeses subvencionables sotmeses a un reglament d'exempció o a una decisió adoptada per la Comissió.  
  
9. Pagament de la subvenció   
Els pagaments corresponents a les aportacions de l'IVACE es faran efectius a la Federació Empresarial Metal·lúrgica Valenciana (FEMEVAL) després de la comprovació, per l'àrea instructora de l'IVACE, del compte justificatiu.  
En el cas que l'import justificat donara lloc a una subvenció inferior a la prevista en la present resolució, o es produïra la concurrència d'altres ajudes (incloent-hi els ingressos per matrícula) que pogueren superar el cost de les actuacions, l'aportació de l'IVACE es minorarà en la quantia corresponent, i la Federació Empresarial Metal·lúrgica Valenciana (FEMEVAL), si és el cas, haurà de reintegrar les quantitats corresponents i els interessos de demora des del moment del pagament de la subvenció.  
  
10. Control i verificació. Minoració i revocació de l'ajuda  
Tant l'entitat beneficiària com aquelles altres persones o entitats relacionades amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IVACE com per qualsevol òrgan de la Generalitat, i facilitar en tot moment aquella informació que se sol·licite en l'exercici d'estes actuacions, i especialment posar a disposició la totalitat de documents necessaris per a una pista d'auditoria adequada.  
  
Les verificacions abordaran els aspectes administratius, financers, tècnics i físics de les operacions, d'acord amb el pla de control aprovat a este efecte per la Direcció General de l'IVACE.  
Donarà lloc a l'obertura d'expedient de revocació total o parcial de l'import concedit amb l'obligació de reintegrar les quantitats percebudes i l'exigència de l'interés de demora corresponent des del moment del lliurament de les quantitats que s'han de retornar fins al dia en què s'acorde la procedència del reintegrament, en els casos següents:   
a) Obtenció de les quantitats falsejant les condicions requerides per a això o ocultant les que ho hagueren impedit.  
b) Incompliment total o parcial de l'objectiu, de l'activitat del projecte o la no adopció del comportament que fonamenta esta resolució.  
  
c) Incompliment de l'obligació de justificació o justificació insuficient.  
  
d) Incompliment de l'obligació d'adoptar les mesures de difusió.   
  
e) Resistència, excusa, obstrucció o negativa a les actuacions de comprovació i control financer.  
f) Incompliment de les obligacions comptables, registrals o de conservació de documents,  
quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i la regularitat de les activitats o la concurrència de subvencions, les ajudes, els ingressos o els recursos per a la mateixa finalitat procedents de qualssevol administracions o ens públics o privats nacionals, de la Unió Europea o d'organismes internacionals.  
En general, l'incompliment per l'entitat beneficiària de qualsevol de les obligacions establides en esta resolució podrà donar lloc a la minoració o a la revocació de la subvenció en funció de les circumstàncies ocorregudes i d'una valoració d'estes.  
Es delega en la Direcció General de l'IVACE la resolució de les incidències, minoracions i revocacions que siguen conseqüència de la verificació de l'ajuda.  
L'entitat beneficiària haurà de mantindre un comportament antifrau i col·laborar amb qualsevol altra administració per a evitar comportaments fraudulents en la societat. En el supòsit que qualsevol persona tinguera coneixement de fets que van poder ser constitutius de frau o irregularitat relacionats amb les ajudes previstes en esta resolució, podrà informar a través del canal habilitat a este efecte per l'Oficina Nacional de Coordinació Antifrau en l'adreça web:   
  
https://www.igae.pap.hacienda.gob.es/sitios/igae/es-es/snca/paginas/inicio.aspx i de la bústia Control Antifrau del portal de l'IVACE: http://www.ivace.es.   
  
11. Compatibilitat de les ajudes   
De conformitat amb els apartats 2 i 3 de l'article 19 de la Llei 38/2003, esta subvenció és compatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que l'import de la subvenció, aïlladament o en concurrència amb altres subvencions, ajudes, ingressos o recursos, no supere, en cap cas, el cost de l'activitat subvencionada.  
Les ajudes previstes en la present resolució podran acumular-se amb altres ajudes subjectes al règim de minimis, sempre que es respecten els següents límits màxims:  
- Si l'acumulació té lloc amb ajudes de minimis subjectes al Reglament (UE) núm. 360/2012, de la Comissió de 25 d'abril de 2012, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis concedides a empreses que presten servicis d'interés econòmic general (DO L 114 de 26.4.2012), es respecta el límit màxim establit en este.   
- Si l'acumulació té lloc amb ajudes de minimis subjectes a altres reglaments de minimis, es respecta el límit màxim previst en article 3, apartat 2 del Reglament (UE) núm. 1407/2013.  
Les ajudes previstes en la present resolució podran acumular-se amb ajudes d'estat, sempre que es respecten els següents límits màxims:  
  
- Les ajudes de minimis podran acumular-se amb ajudes estatals relacionades amb les mateixes despeses subvencionables o amb ajudes estatals per a la mateixa mesura de finançament de risc, si esta acumulació no excedix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió.   
  
- Les ajudes de minimis que no es concedisquen per a costos subvencionables específics, ni es puguen atribuir a costos subvencionables específics, es podran acumular a altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
12. Règim jurídic aplicable  
Estes subvencions es regiran, a més de pel que es disposa en esta resolució, per la Llei 38/2003, de 17 de novembre, general de subvencions, i pel reglament de la llei esmentada, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic empresarial i de subvencions, i per les altres normes de dret administratiu que siguen aplicables.  
  
13. Compatibilitat amb la política de competència de la UE  
El finançament de les activitats objecte de la present resolució s'acollirà al Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352, de 24.12.2013), modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, de 07.07.2020), d'ara en avant, Reglament (UE) núm. 1407/2013.  
  
14. Tractament de dades de caràcter personal  
1. L'acceptació d'esta ajuda comportarà el tractament de dades de caràcter personal de les persones sol·licitants per part de l'IVACE, que serà la responsable del tractament, el qual es realitzarà amb l'exclusiva finalitat de gestionar l'ajuda conforme al que s'establix en esta resolució, en la Llei 38/2003, de 17 de novembre, general de subvencions, i la seua normativa de desplegament i, supletòriament, en la Llei 39/2015, d'1 d'octubre, del procediment administratiu comú de les administracions públiques.  
2. Les dades personals recollides procediran de la documentació presentada per l'entitat interessada o pel seu representant, i es podrà accedir en la següent adreça web al Registre d'activitats de tractament http://cindi.gva.es/documents/676414312/722391132/RATGEN004\_va.pdf.  
3. Les persones a què es referix esta resolució tenen els següents drets:  
a) A sol·licitar l'accés a les seues dades personals, rectificar-les o suprimir-les, limitar el tractament que se'n fa o oposar-s'hi. Per a exercir els drets, caldrà presentar un escrit a la Sotssecretaria de la Conselleria d'Economia Sostenible, Sectors Productius, Comerç i Treball. Haurà d'especificar quin d'estos drets sol·licita que se satisfaça i, si no autoritza l'obtenció de dades d'identitat de la persona sol·licitant o, si és el cas, del o de la representant legal, haurà d'aportar la documentació acreditativa corresponent de la identitat i representació. També podrà exercir els seus drets de manera telemàtica a través del següent enllaç: https://www.gva.es/va/inicio/procedimientos'id\_proc=19110   
  
b) Reclamació davant de l'Agència Espanyola de Protecció de Dades.  
Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/   
  
c) Delegat/ada de Protecció de Dades.  
En tot cas, les persones sol·licitants podran contactar amb el delegat/ada de Protecció de Dades de la Generalitat Valenciana a través de:  
Adreça electrònica: wlp@bah.jj  
Adreça postal: Passeig de l'Albereda, 16 - 46131 València  
d). Més informació de protecció de dades: https://labora.gva.es/documents/762500247/152777630/Texto+informació addicional.pdf/   
  
  
15. Verificació de dades  
1. D'acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar les dades manifestades per les persones interessades amb la finalitat de comprovar-ne l'exactitud.  
  
2. La potestat de verificació inclou verificar la identitat de la persona sol·licitant o, si és el cas, del representant legal, i consultar les dades següents, que consten en la Base de dades nacional de subvencions (BDNS): les subvencions i les ajudes que se li han concedit, incloent-hi aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
16. Efectes  
Esta resolució produirà efectes a partir de l'endemà de la notificació a l'entitat beneficiària.  
  
Contra esta resolució, que esgota la via administrativa, es podrà interposar recurs potestatiu de reposició davant la Presidència de l'IVACE en el termini d'un mes a comptar de l'endemà de la publicació, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'establix en la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 7 de desembre de 2023.- La presidenta de l'IVACE: Nuria Montes de Diego.